**REGLAMENT REGULADOR DEL SERVEI DE TAXI**

**PREÀMBUL**

**TÍTOL I. DISPOSICIONS GENERALS**

CAPÍTOL I. OBJECTE, ÀMBIT D'APLICACIÓ I DEFINICIONS

*Article 1. Objecte i àmbit d’aplicació*

*Article 2. Definicions*

CAPÍTOL II. PRINCIPIS GENERALS, NORMATIVA APLICABLE I RÈGIM ADMINISTRATIU DE LES LLICÈNCIES

*Article 3. Principis generals*

*Article 4. Normativa aplicable*

*Article 5. Règim administratiu de les llicències*

CAPÍTOL III. COMPETÈNCIES

*Article 6. Òrgans competents*

**TÍTOL II. LES LLICÈNCIES DE TAXI**

*Article 7. Concepte*

CAPÍTOL I. DETERMINACIÓ, ATORGAMENT, DISTRIBUCIÓ, REQUISITS DE TITULARITAT I TRANSMISSIÓ DE LES LLICÈNCIES DE TAXI

*Article 8. Determinació del nombre de llicències*

*Article 9. Atorgament de noves llicències*

*Article 10. Distribució de llicències*

*Article 11. Requisits per ser titular de la llicència de taxi*

*Article 12. Transmissió de les llicències*

CAPÍTOL II. TERMINI DE VALIDESA, SUSPENSIÓ I EXTINCIÓ DE LES LLICÈNCIES DE TAXI

*Article 13. Termini de validesa de la llicència*

*Article 14. Suspensió temporal de la llicència*

*Article 15. Extinció de la llicència*

CAPÍTOL III. REGISTRE DE LLICÈNCIES

*Article 16. Registre de llicències*

**TÍTOL III: LES PARADES**

*Article 17: Parades*

**TÍTOL IV: ELS VEHICLES ADSCRITS A LES LLICÈNCIES**

*Article 18. Normes generals*

*Article 19. Característiques del vehicle*

**TÍTOL V: ELS CONDUCTORS DELS VEHICLES TAXI**

CAPÍTOL I: REQUISITS PER SER PERSONA CONDUCTORA

*Article 20. Normes generals*

*Article 21. Vestuari*

CAPÍTOL II. EL PERMÍS MUNICIPAL DE CONDUCCIÓ DE TAXI

*Article 22. Característiques del permís*

*Article 23. Obtenció i renovació del permís*

*Article 24. Baixa dels conductors*

*Article 25. Extinció del permís*

**TÍTOL VI: LES CONDICIONS DE PRESTACIÓ DEL SERVEI DE TAXI**

*Article 26. Inici de l'activitat*

*Article 27. Garantia de prestació continuada del servei i règim general de descans*

*Article 28. Prestació del servei*

*Article 29. Obligació de prestar el servei*

*Article 30. Finalització de l'activitat*

*Article 31. Suport a la implantació del vehicle elèctric*

**TÍTOL VII. ELS DRETS I DEURES DELS USUARIS**

*Article 32. Drets dels usuaris*

*Article 33. Deures dels usuaris*

**TÍTOL VIII. LA PUBLICITAT**

*Article 34. Autorització d’inserció de publicitat*

*Article 35. Col·locació de publicitat i prohibicions*

*Article 36. Retirada de la publicitat*

**TÍTOL IX: EL RÈGIM ECONÒMIC**

*Article 37. Les tarifes*

**TÍTOL X: LA INSPECCIÓ I EL RÈGIM SANCIONADOR**

*Article 38. Exercici de l'activitat inspectora*

*Article 39. Subjectes infractors*

*Article 40. Infraccions*

*Article 41. Infraccions lleus*

*Article 42. Infraccions greus*

*Article 43. Infraccions molt greus*

*Article 44. Sancions*

*Article 45. Procediment sancionador*

**DISPOSICIONS TRANSITÒRIES**

**DISPOSICIÓ DEROGATÒRIA**

**DISPOSICIÓ FINAL**

**PREÀMBUL**

El servei de transport de taxi a Sant Feliu de Guíxols es trobava regulat per l’Ordenança municipal que va ser aprovada pel Ple municipal en data 27 d’abril de 2006. Aquesta regulació ha perdurat durant 14 anys. En el transcurs d’aquest període de temps han esdevingut importants canvis a nivell tècnic i social que fan necessària una actualització de la regulació d’aquest servei per tal d’adaptar-lo a la realitat actual.

En el procés de la consulta pública prèvia efectuada de manera preceptiva a l’elaboració d’aquest text i com a valoració de l’aplicació de l’ordenança vigent aleshores, s’ha percebut una demanda ciutadana que, principalment, ha estat la d’un servei permanent de taxi, tant en horari de dia com nocturn, i homogeni a tota la ciutat.

Per a respondre a aquestes aportacions ciutadanes, s’ha incorporat l’obligació del compliment d’uns terminis màxims de resposta per assegurar un servei permanent 24 hores al dia, i sense haver d’instal·lar noves parades físiques, atès que, a partir de la nova realitat tecnològica, actualment preval la demanda telemàtica o telefònica per sobre de la demanda d’una parada física.

Tanmateix, s’han tingut en compte, entre altres aspectes, les característiques i peculiaritats de Sant Feliu de Guíxols com a municipi turístic, confrontat amb altres municipis també turístics, i la voluntat de tendir a una prestació coordinada del servei de taxi amb els municipis veïns, atès que aquests serveis transcendeixen els interessos i les necessitats de cada un dels municipis de la zona, en línia amb el que preveu l’article 23 de la Llei 19/2003, del taxi.

Finalment, es dóna suport a la implantació del vehicle sostenible per respondre a la preocupació per a la protecció del medi ambient. També s’incentiven les llicències de vehicles amb mobilitat reduïda per a respondre a la prestació universal del servei i d’eliminació de les barreres a tot tipus d’usuaris.

**TÍTOL I. DISPOSICIONS GENERALS**

**Capítol I. Objecte, àmbit d'aplicació i definicions**

**Article 1. Objecte i àmbit d’aplicació**

L’objecte d’aquest reglament és regular i ordenar el servei de taxi urbà, que té la consideració d’activitat de transport de viatgers d’interès públic.

El seu àmbit d'aplicació es correspon amb tot el terme municipal de Sant Feliu de Guíxols.

Mitjançant convenis amb els municipis de l’entorn, s’intentarà homogeneïtzar el contingut d’aquest reglament amb el d’aquests municipis per assolir un millor servei.

**Article 2. Definicions**

2.1. Als efectes d'aquest reglament, té la consideració de servei de taxi el transport de viatgers amb vehicles d'una capacitat de fins a 9 places, inclosa la persona que condueix, i que s'efectua per compte d'altre mitjançant el pagament d'un preu.

2.2. Es consideren serveis urbans els que transcorren íntegrament per sòl urbà i urbanitzable, i els dedicats exclusivament a comunicar sòls urbans i urbanitzables. Els termes sòl urbà i urbanitzable s'han d'entendre definits d'acord amb la legislació urbanística.

2.3. Es consideren serveis interurbans els que no estan compresos a la definició de l'apartat anterior.

**Capítol II. Principis generals, normativa aplicable i règim administratiu de les llicències**

**Article 3. Principis generals**

D'acord amb la Llei 19/2003, de 4 de juliol, del taxi, l'exercici de l'activitat queda subjecte als principis següents:

1. La intervenció administrativa, fonamentada en la necessària garantia de l'interès públic per assolir un nivell òptim de qualitat en la prestació del servei.
2. L'equilibri econòmic de l'activitat i la suficiència del servei, que es concreta en la limitació del nombre de llicències i l'establiment de tarifes obligatòries.
3. La universalitat, l'accessibilitat, la continuïtat i el respecte dels drets dels usuaris.

**Article 4. Normativa aplicable**

És d’aplicació, a més del present reglament, la normativa següent:

1. Ordenació del sector:
	1. Llei 19/2003, de 4 de juliol, del taxi, reglaments dictats en el seu desenvolupament i Decret 188/2005, de 13 de setembre, del Consell del Taxi.
	2. Així mateix, són aplicables mentre no s'oposin a la Llei 19/2003, de 4 de juliol, del taxi, la Llei 12/1987, de 28 de maig, de regulació del transport de viatgers per carretera mitjançant vehicles de motor i el seu reglament, aprovat per Decret 319/1990, de 21 de desembre
	3. Decret 179/1995, de 13 de juny, pel qual s'aprova el Reglament d'obres, activitats i serveis de les entitats locals, especialment els articles 103 i següents, que regulen els supòsits d'ordenació sectorial subjecta a autoritzacions reglamentades i els articles 71 i següents referents a les llicències i autoritzacions, o les normes que les substitueixin.
2. Publicitat exterior i interior del vehicle:
	1. Llei 9/2000, de 7 de juliol, de publicitat dinàmica a Catalunya, i les ordenances municipals sobre la matèria.
3. Activitat administrativa derivada de l'execució del present reglament:
	1. Normativa vigent sobre règim local i procediment administratiu comú.
4. Tramitació electrònica:
	1. D’acord amb l’article 14.3 de la Llei 39/2015, d’1 d’octubre, del procediment administratiu comú, s’estableix l’obligació dels taxistes de Sant Feliu de Guíxols a relacionar-se amb l’Ajuntament a través de mitjans electrònics.

5. En compliment de les obligacions de publicitat activa que estableix la Llei 19/2014, de 29 de desembre, de transparència, accés a la informació pública i bon govern, l’Ajuntament donarà publicitat activa al Portal de Transparència les dades sobre el servei públic de taxi municipal.

**Article 5. Règim administratiu de les llicències**

La prestació del servei urbà de taxi resta sotmesa a l’obtenció prèvia de la llicència que habilita la persona titular per a cadascun dels vehicles destinats a fer aquesta activitat.

**Capítol III. Competències**

**Article 6. Òrgans competents**

6.1. Li correspon a l’Alcaldia les competències següents:

1. l’atorgament de les llicències

2. l’atorgament dels permisos municipals de conducció

3. l’autorització de les transmissions de llicències

4. la revisió de les tarifes

5. la incoació dels expedients sancionadors per faltes lleus i greus, així com la imposició de les sancions corresponents

6. la promulgació de les disposicions necessàries per regular el desenvolupament d’allò establert en aquest reglament, quant a horaris, parades, característiques dels vehicles i publicitat, així com totes aquelles decisions que consideri oportunes per al millor servei del sector.

6.2 Li correspon a la Junta de Govern Local la incoació dels expedients sancionadors per les faltes considerades molt greus i la imposició de les sancions corresponents.

6.3. Li correspon al Ple municipal la interpretació dels preceptes d’aquest reglament.

6.4. Li correspon a la Comissió de seguiment vetllar pel compliment d’aquest reglament.

La Comissió de Seguiment estarà formada per:

* Dues persones representants dels taxistes
* El/la tècnic/a municipal responsable de taxis
* El/la regidor/a delegat/da de taxis
* El secretari o persona en qui delegui.

Segons la matèria a tractar, es podrà convidar a la sessió una persona especialista en la matèria que tindrà veu, però no vot.

**TÍTOL II. LES LLICÈNCIES DE TAXI**

**Article 7. Concepte**

Les llicències que habiliten per prestar el servei urbà de taxi les atorga l'Ajuntament de Sant Feliu de Guíxols, segons el previst a l’article anterior.

Totes les llicències tenen caràcter indefinit.

La prestació del servei interurbà de taxi resta sotmesa a l'obtenció de l'autorització corresponent, atorgada pel departament de la Generalitat competent en matèria de transports.

Cada llicència de taxi té un únic titular, i s’hi ha d'adscriure un vehicle concret, que ha de constar inscrit al registre de llicències.

**Capítol I. Determinació, atorgament, distribució, requisits de titularitat i transmissió de les llicències de taxi**

**Article 8. Determinació del nombre de llicències**

8.1. Correspon a l'Ajuntament fixar el nombre màxim de llicències de taxi. Aquest nombre el determinarà la necessitat de garantir la suficiència del servei en condicions òptimes per als ciutadans, sense perjudici de la garantia de rendibilitat econòmica dels operadors.

El percentatge de llicències de taxi amb vehicles adaptats per a persones amb mobilitat reduïda serà d’un 20 % de la totalitat de llicències.

8.2. La modificació del nombre de llicències exigeix la tramitació d'un expedient que acrediti la necessitat i conveniència de la decisió atenent, principalment, als factors següents:

1. El nivell d'oferta de servei de taxi.

2. El nivell de demanda de servei de taxi.

3. El tipus, extensió i creixement dels nuclis urbans (residencial, turístic, industrial, etc.) de l'àmbit territorial d'aplicació d'aquest reglament.

4. Les activitats comercials, industrials, turístiques o d'altre tipus que es desenvolupin en l'àmbit territorial d'aplicació i que puguin generar demandes específiques de servei de taxi.

5. L'existència d'infraestructures de servei públic vinculades a la sanitat, ensenyament, serveis socials, espais d'oci i les activitats lúdiques i esportives, els transports o altres factors que tinguin incidència sobre la demanda del servei de taxi.

6. El grau de cobertura, mitjançant serveis de transport públic, de les necessitats de mobilitat de la població.

8.3. La tramitació de l'expedient exigeix un estudi previ que tingui en compte, com a mínim, els factors ressenyats a l'apartat anterior. Caldrà tenir en compte el que determini, amb caràcter general, el Consell Català del Taxi, i donar audiència prèvia a les organitzacions representatives i sindicats del sector, i al departament competent en matèria de transport de la Generalitat de Catalunya, que també ha d'emetre un informe sobre la mesura proposada.

**Article 9. Atorgament de noves llicències**

9.1. L’atorgament de noves llicències es fa conforme als principis i regles establertes en la Llei 19/2003, en aquest reglament i als procediments administratius que en aplicació d’aquest reglament es dictin.

9.2. L'atorgament de noves llicències de taxi correspon a l'Ajuntament de Sant Feliu de Guíxols, i s’ha de portar a terme mitjançant un concurs públic, prèvia consulta a la Comissió de Seguiment.

9.3. En cas que no es compleixi el percentatge establert a l’article 8, l’Ajuntament donarà prioritat a les llicències existents la possibilitat d’adequar la seva llicència al caràcter de llicència adaptada. Si, tot i així, no es complís el percentatge del 20 %, l’Ajuntament exigirà a les noves llicències que es concedeixin que el seu autotaxi sigui accessible. No obstant això, l’Ajuntament pot adoptar les mesures que cregui necessàries per incentivar l’adaptació dels vehicles actuals.

9.4. L'Ajuntament de Sant Feliu de Guíxols aprovarà les bases de les convocatòries, en les quals es determinarà el procediment a seguir i els criteris a valorar per les adjudicacions que, en qualsevol cas, han de garantir els principis de publicitat, igualtat d'oportunitats, lliure concurrència i no discriminació.

9.5. Els interessats a obtenir una llicència han de demanar-ho amb una sol·licitud en la qual han d’acreditar la concurrència dels requisits exigits, i passaran a integrar la llista d’aspirants.

9.6. El procediment d’atorgament per concurs ha de tenir un tràmit d’audiència prèvia a l’aprovació de les bases, perquè les persones interessades i les organitzacions del sector puguin al·legar el que considerin adequat en defensa dels seus interessos.

**Article 10. Distribució de llicències**

Les persones físiques i jurídiques poden ésser titulars de més d'una llicència de taxi. El nombre total de llicències d’un mateix titular no pot superar mai el 15% del total vigent al municipi de Sant Feliu de Guíxols.

En l’aplicació de la limitació del paràgraf anterior es sumaran a les llicències titularitat de persones físiques, les que sigui titularitat de persones jurídiques en les que aquelles hi tinguin accions o participacions.

**Article 11. Condicions essencials**

11.1. Condicions essencials per ser titular de la llicència de taxi:

1. Ser persona física o jurídica, en forma de societat mercantil, societat laboral o cooperativa de treball associat.
2. Acreditar la titularitat del vehicle en règim de propietat, lloguer, arrendament financer, rènting o un altre règim admès per la normativa vigent, i que compleixi amb els requisits del present reglament.
3. Acreditar el compliment de les obligacions de caràcter fiscal, laboral i social, incloses les relatives a les condicions del centre de treball, establertes per la legislació vigent.
4. Acreditar, tant en el cas de les persones físiques com de les jurídiques, que la persona conductora que presta els serveis de conducció d’una llicència té el permís de conducció corresponent vigent, i el certificat habilitant de la Generalitat de Catalunya, d'acord amb el que estableix l'article 19 de la Llei 19/2003, de 4 de juliol, del taxi. Cada llicència ha de disposar, com a mínim, d'una persona conductora.
5. Tenir coberta la responsabilitat civil pels danys que es puguin ocasionar en el transcurs del servei, segons la normativa vigent.
6. No sobrepassar, amb la llicència que es pretén obtenir, ni el nombre màxim de llicències o el percentatge establert en aquest reglament.
7. En el cas de les persones jurídiques, a més, és necessari acreditar-ne la personalitat, presentar els estatuts i posteriors modificacions, la inscripció en el registre públic corresponent, la identificació dels socis mitjançant el llibre de registre actualitzat i dels representants legals o integrants dels òrgans d’administració i han d’estar, si escau, al corrent de presentació dels preceptius comptes anuals.

11.2. Condicions essencials per a l’explotació de les llicències:

1. El titular de la llicència haurà de començar a prestar el servei amb el vehicle adscrit a ella en el termini de 10 dies naturals comptats des de la data d’obtenció de la titularitat de la llicència. En el supòsit de no poder complir amb aquest requisit per força major, el titular, abans de vèncer el termini referit, haurà de sol·licitar una pròrroga a l’Ajuntament que podrà autoritzar-la per una sola vegada per un termini màxim de 10 dies naturals.
2. El titular de la llicència haurà de prestar el servei personalment o mitjançant la contractació de conductors assalariats. En aquest darrer cas, les persones contractades han de tenir el certificat habilitant en vigor per a l’exercici de la professional, provisional o definitiu. Resta expressament prohibida l’explotació de la llicència mitjançant el seu arrendament o cessió d’ús.
3. El titular de la llicència haurà d’assegurar la prestació continuada del servei. Es considera que la prestació del servei es realitza de forma continuada quan cada llicència tingui assignat el nombre necessari de conductors per assegurar el servei, com a mínim, vuit hores al dia i no es deixi de prestar servei, sense motiu justificat, durant més de 30 dies consecutius o 60 dies alterns en un any.
4. El conductor d’un vehicle taxi, tant si és titular com assalariat, haurà de poder acreditar durant la prestació del servei que es troba autoritzat per a la seva conducció. L’acreditació es realitzarà mitjançant la seva identificació personal i exhibició de la llicència al seu nom o, en altre cas, mitjançant la identificació personal i de còpia del contracte de treball corresponent i el certificat habilitant.
5. El conductor d’un vehicle taxi haurà de complir amb la normativa legal de límits de conducció, descansos i temps de treball que siguin obligatoris segons la normativa laboral en cada moment vigent. A aquests efectes, s’haurà de tenir en compte si el conductor, a més d’aquesta activitat professional en una llicència, està donat d’alta en una altra llicència o treballa simultàniament en un altre sector.

**Article 12. Transmissió de les llicències**

1. La transmissió de les llicències de taxi es pot realitzar per actes entre vius o per causa de mort, prèvia autorització de l'Ajuntament de Sant Feliu de Guíxols. La sol·licitud de transmissió l’han de fer conjuntament transmitent i adquirent. L'Ajuntament disposa d'un mes a comptar des de la data de presentació de la sol·licitud per emetre resolució d’acceptació o denegació d’ aquesta transmissió.
2. Per a la transmissió és necessari donar de baixa el vehicle aplicat a la llicència, excepte si es transmet conjuntament amb ella.
3. La cessió d'ús de la llicència o qualsevol acte translatiu de la possessió o domini d'aquesta llicència que es porti a terme contravenint les disposicions d'aquest reglament o sense l'autorització prèvia de l'Ajuntament, és nul·la i comporta la resolució de la llicència, prèvia tramitació de l’expedient corresponent.
4. La persona adquirent d'una llicència ha d'adscriure-hi simultàniament un vehicle, i iniciar la prestació del servei en el termini màxim de seixanta dies naturals a comptar de la data de notificació de la concessió de la llicència. Al mateix temps s’haurà de complir els requisits per a la substitució dels vehicles previstos en aquest reglament.
5. És requisit necessari per autoritzar la transmissió d'una llicència de taxi que la persona transmitent estigui al corrent en el pagament de les sancions pecuniàries imposades per resolució ferma en via administrativa, per alguna de les infraccions de la normativa reguladora dels serveis de transport públic urbà en turismes, així com al corrent del pagament dels tributs referents a la llicència objecte de transmissió.
6. Les llicències en situació de suspensió temporal no són transmissibles fins que no hagi finalitzat el període de suspensió.
7. La persona transmitent d’una llicència municipal de taxi no en pot tornar a obtenir una altra fins que no hagi transcorregut un any a comptar de la data de la transmissió.
8. Es prohibeix l'arrendament, cessió o traspàs de l'explotació de les llicències i dels vehicles adscrits a aquestes llicències, així com qualsevol actuació al marge del procediment regulat en el present reglament.
9. La transmissió és obligatòria en els supòsits següents:

1. Suspensió d’activitat no autoritzada per l’Ajuntament.

2. Declaració de concurs que comporti el cessament de l’activitat.

3. Dissolució o liquidació de la societat en cas de les persones jurídiques titulars de llicència.

4. Incompliment d’algun dels requisits per ser titular d’una llicència de taxi.

5. Mort del titular.

En els casos descrits als apartats anteriors 1, 2, 3 i 4 el termini per transmetre és de tres mesos. En el cas de l’apartat 5, és de sis mesos, prorrogables sis mesos més, prèvia sol·licitud justificada de la persona interessada.

1. Són causes de denegació de la transmissió de la llicència les següents:

1. Que amb la transmissió sol·licitada se superi el percentatge referent al nombre màxim de llicències que pot ser titular una mateixa persona.

2. Haver transferit la persona adquirent una llicència municipal de taxi dins de l'any immediatament anterior a la data de sol·licitud d'adquisició de la llicència.

3. Haver estat la persona adquirent privada per resolució ferma de la titularitat d'una llicència de la ciutat de Sant Feliu de Guíxols, durant els cinc anys anteriors a la data de sol·licitud de transmissió.

4. Haver estat sancionada la persona adquirent per l'Ajuntament, mitjançant resolució ferma en via administrativa, amb dues faltes molt greus per infraccions tipificades en la normativa vigent del sector i en aquest reglament durant els últims tres anys.

5. Tenir la persona adquirent una altra llicència en suspensió provisional o que incompleix l'obligació de prestació continuada del servei, o voler donar d'alta un conductor ja adscrit a una altra llicència.

**Capítol II. Termini de validesa, suspensió i extinció de les llicències de taxi**

**Article 13. Termini de validesa de la llicència**

Les llicències per prestar el servei urbà de taxi s'atorguen per un període de validesa indefinit. Això no obstant, la validesa queda condicionada al compliment continuat de les condicions essencials per a la seva titularitat i explotació.

L’òrgan competent pot, en tot moment, comprovar el compliment dels requisits exigits per a l'obtenció de les llicències, amb sol·licitud prèvia als seus titulars de la documentació acreditativa que estimi pertinent.

**Article 14. Suspensió temporal de la llicència**

Els titulars de les llicències de taxi poden sol·licitar suspendre’n temporalment la vigència fins a un període màxim de quatre anys, en el cas que hagin de deixar de prestar l’activitat provisionalment per alguna causa justificada.

La suspensió l’ha d’autoritzar l'Ajuntament mitjançant resolució motivada, en el termini de dos mesos a comptar des de la data de la petició. Transcorregut aquest termini sense que s'hagi dictat cap resolució expressa, s'entén que la suspensió sol·licitada ha estat atorgada.

Prèviament a la concessió de la suspensió, és requisit indispensable acreditar que s'ha desmuntat l'aparell taxímetre mitjançant un certificat expedit pel taller mecànic que hagi realitzat l'actuació, així com que s'han eliminat tots els elements identificatius del vehicle, i aquells que fan referència a la dedicació del vehicle a un servei públic.

Excepcionalment, si la causa de suspensió de la llicència és per l'accés a un càrrec de representació política o sindical o l'exercici de funcions sindicals, la situació de la suspensió s'entén durant tot el temps que la persona titular exerceixi el càrrec que la justifica i un mes més a partir de la data en què cessi en el càrrec, termini dins el qual ha de comunicar la voluntat de reintegrar-se al servei i recuperar la vigència plena de la llicència.

En la sol·licitud de suspensió temporal hi ha de constar el termini pel qual aquesta se sol·licita, i s’han d’entregar adjunts els permisos municipals de conducció de tots els conductors.

En les situacions de suspensió temporal no es pot prestar cap servei amb el vehicle.

Les suspensions temporals concedides per terminis inferiors a quatre anys poden ser prorrogades fins a arribar al termini màxim, amb les mateixes condicions assenyalades per l’autorització inicial.

En qualsevol cas, si abans de finalitzar el termini pel qual es va concedir la suspensió, la persona titular vol reprendre el servei, prèvia la deguda comunicació a l'Ajuntament, aquesta situació quedarà sense efecte.

**Article 15. Extinció de la llicència**

Les llicències de taxi s'extingeixen per les causes següents:

1. La renúncia de la persona titular mitjançant escrit dirigit a l'Ajuntament.
2. La resolució per incompliment del titular de les condicions essencials establertes a l’article 11 d’aquest reglament, o per incórrer en les causes d’extinció previstes legalment.
3. La revocació, per raons d’oportunitat, amb dret a la indemnització econòmica corresponent, que s’ha de calcular d’acord amb els paràmetres objectius que en determinen el valor real, amb l’informe previ del Consell General del Taxi i consulta a la Comissió de Seguiment.

Mentre es tramita l'expedient d'extinció, i amb resolució motivada prèvia, l'òrgan encarregat de la incoació pot adoptar, com a mesura cautelar provisional, l' ingrés del vehicle al dipòsit, la prohibició de transmissió de la llicència o altres mesures que consideri adequades per assegurar l'eficàcia final de la resolució a adoptar.

**Capítol III. Registre de llicències**

**Article 16. Registre de llicències**

Al registre municipal de llicències s'hi anoten, en cada cas:

1. La persona titular de la llicència i les seves dades identificatives, així com les de les persones representants si n’hi ha.
2. El conductor del vehicle adscrit a la llicència i les seves dades identificatives.
3. El vehicle adscrit a la llicència: marca, model, tipus i homologació, matrícula, número de bastidor, dates de matriculació i data d’adscripció a la llicència, data de validesa de la ITV i de la darrera revisió, nombre de places, tipus de combustible i, si cal, adaptació del vehicle per a persones amb mobilitat reduïda.
4. El taxímetre emprat en el vehicle, marca i model, taller instal·lador, número identificatiu del taxímetre i constant K.
5. L’existència en el vehicle d’altres elements com la impressora de rebuts, mampara o altres mesures de seguretat.
6. Les revisions municipals del vehicle adscrit a la llicència, ordinàries i extraordinàries, amb data de realització i de validesa, els requeriments efectuats i la seva formalització.
7. L’emissora de radio taxi a la qual es troba adscrita la llicència, si està adscrita a alguna.
8. L’autorització per exhibir publicitat, amb la data de l’autorització i la validesa.
9. Les autoritzacions per a serveis especials i altres que es puguin establir, amb la data d’autorització i validesa.
10. Les infraccions comeses i les sancions imposades als titulars de les llicències, així com els requeriments efectuats relacionats amb la llicència.
11. La situació administrativa en la qual es troba la llicència, en actiu, o suspesa, així com la data en què aquesta situació va tenir efecte. En cas d'extinció de la llicència, la causa i la data.
12. El dia de descans de la llicència, els torns obligatoris i altres obligacions, si n’hi ha.
13. Qualsevol altra que es consideri procedent.
14. Les pignoracions, càrregues i gravàmens de la llicència que siguin comunicades a l'Ajuntament mitjançant certificació o resolució emesa a l'efecte pel registrador o l'autoritat judicial competent.

Els titulars de les llicències de taxi estan obligats a comunicar els canvis de les dades de contacte (adreça, telèfon...) i les altres dades i circumstàncies que hagin de constar en el llibre registre en el termini d'un mes des que s'hagi produït la modificació.

**TÍTOL III: LES PARADES**

**Article 17: Parades**

17.1. L'Ajuntament pot establir parades en les quals els vehicles taxi poden estacionar de forma exclusiva a l'espera de passatgers, així com determinar el nombre màxim de vehicles que poden concórrer simultàniament a cada punt de parada i la forma en la què han d'estacionar.

17.2. Es poden establir parades de caràcter provisional o estacional i parades especials per al servei nocturn.

17.3. Els taxis en servei i situació de lliure s’han d'estacionar a les parades. A les parades està prohibit efectuar operacions que impedeixin la immediata posada en servei dels taxis.

17.4. A les parades s’ha de seguir un sistema de torns relacionat amb l’espera prèvia dels vehicles, el primer vehicle que sigui a la parada efectua el servei, i així successivament.

17.5. A les parades els vehicles només hi poden romandre per esperar passatgers, no està permès utilitzar-les per fer descansos.

17.6. La utilització d’estacionament a les parades de Sant Feliu de Guíxols per taxis d’altres poblacions es regularà als convenis específics que es signin.

**TÍTOL IV: ELS VEHICLES ADSCRITS A LES LLICÈNCIES**

**Article 18. Normes generals**

18.1. Cada llicència de taxi pot tenir un únic vehicle adscrit.

El vehicle adscrit a cadascuna de les llicències ha de mantenir els requisits, característiques i elements mínims obligatoris relacionats en el present títol.

18.2. L’adequació, conservació i neteja de tots els elements i instal·lacions del vehicle és responsabilitat dels titulars de les llicències.

18.3. Cal tenir contractada i en vigor una pòlissa d'assegurança que cobreixi els riscs segons la legislació vigent i, en cas d'haver-hi més d'un conductor, cobrir aquesta circumstància.

18.4. En cas de substitució del vehicle adscrit a una llicència, el nou vehicle no pot tenir una antiguitat superior al substituït. I, en tot cas, no pot tenir una antiguitat superior a tres anys, ja sigui per adscripció del vehicle a una llicència prèviament existent o bé a una llicència de nova creació.

18.5. Tanmateix, el vehicle ja adscrit a una llicència no pot tenir una antiguitat superior als deu anys. Per a l'obtenció de l'autorització de substitució, s’ha de presentar a l'Ajuntament la baixa com a taxi del vehicle substituït i, en el termini màxim de trenta dies naturals des de la data de baixa del vehicle anterior, la documentació següent:

1. Sol·licitud de la persona titular de la llicència de canvi del vehicle adscrit a aquesta llicència.

2. Permís de circulació del vehicle substitut.

3. Fitxa tècnica del vehicle substitut.

4. Assegurança del vehicle substitut, en la qual es reflecteixin específicament cadascuna de les persones autoritzades a conduir-lo.

5. El taxímetre emprat en el vehicle, marca i model, fabricant, taller instal·lador, número identificatiu del taxímetre, constant K, data de la darrera revisió i data de validesa.

18.6. En tots els supòsits establerts en l’apartat 18.4 d’aquest article, la data per fer els còmputs és la de la primera matriculació, sigui quin sigui el país on s’hagi fet.

18.7. Els titulars de les llicències, en el cas d'avaria o inutilització del vehicle, i durant el temps de durada d'aquesta avaria o inutilització, prèvia comunicació a l'Ajuntament, poden disposar d'un vehicle de característiques similars que compleixi les condicions establertes en aquest reglament, adscrit temporalment a la prestació del servei. Aquesta autorització pot tenir una durada màxima de dos mesos i cal passar una revisió inicial per part de l’Ajuntament.

**Article 19. Característiques del vehicle**

El vehicle adscrit a la llicència ha de superar la preceptiva revisió municipal, estar classificat com a turisme i tenir les característiques següents:

1. Ser adequat per prestar el servei de taxi, i tenir un mínim de quatre portes, que els usuaris han de poder accionar a voluntat, a excepció de la de la persona conductora.
2. Tenir capacitat, com a mínim, per a cinc places, inclosa la de la persona conductora. Es podrà disposar d’una capacitat de fins a 8 places, exclòs el conductor, prèvia autorització municipal.
3. Tenir instal·lat un aparell taxímetre que permeti l'aplicació de les tarifes vigents en cada moment, degudament homologat, comprovat i precintat, situat a la part davantera del vehicle, amb la finalitat de determinar el preu de cada servei. El taxímetre ha de ser de tarifes múltiples, i ha de complir amb les condicions d’instal·lació, ubicació i funcionament requerides per la normativa vigent. S'ha de situar de forma que la lectura dels valors que mostra en tot moment resulti clara, còmoda i visible per als usuaris.
4. Disposar d’una impressora expenedora de rebuts per emetre rebuts homologats a partir de la informació facilitada pel taxímetre. Aquests rebuts especificaran el preu, impostos aplicats, NIF/CIF de la persona titular de la llicència, matrícula del vehicle, número de llicència i nom de la persona conductora que realitza el servei.
5. Tenir instal·lat un mòdul lluminós exterior que indiqui clarament tant la disponibilitat del vehicle per a prestar el servei com la tarifa que aplica, homologat i acceptat per a la seva utilització per al servei de taxi. Ha de complir les condicions d’instal·lació, ubicació i funcionament que requereixi la normativa vigent. La instal·lació i la connexió del taxímetre i del mòdul extern i de la impressora han d'estar degudament precintades segons la normativa vigent. Així mateix, el taxímetre ha d’haver estat degudament comprovat i verificat pel servei del departament competent en matèria de metrologia de la Generalitat de Catalunya.
6. Tenir vigent la ITV quan correspongui i passar les revisions anuals reglamentàries dels taxímetres.
7. Tenir un sistema de climatització o d'aire condicionat i calefacció en condicions correcte de funcionament.
8. Tenir la tapisseria de l’interior del vehicle de colors i disseny discrets, uniforme en tots els seients, sense colors vius ni motius afegits, i d'un material de fàcil neteja. Les fundes que s’utilitzin per protegir els seients han de ser totalment integrables, de color fosc i uniformes en tots els seients del vehicle.
9. Tenir finestres amb vidres transparents i de seguretat a totes les portes. Les finestres situades a les portes dels passatgers les ha de poder accionar a voluntat dels usuaris.
10. No s’admeten vidres de color o làmines de material plàstic adhesives que redueixin el coeficient de transmissió regular de llum per sota del 75% per al parabrisa i del 70% per a la resta.
11. Tenir un TPV mòbil perquè els usuaris puguin satisfer el preu del servei mitjançant targetes de dèbit o de crèdit.
12. Tenir un sistema de localització i seguretat del vehicle que permeti la connexió amb el centre d’emergències de Catalunya 112. En els taxis només es poden instal·lar elements, instruments i accessoris homologats per l’administració que sigui competent, i degudament autoritzats per l’Ajuntament. Aquests, si tenen components electrònics instal·lats, han de complir amb la normativa general d’obligat compliment que en cada moment sigui d’aplicació.
13. No s’autoritzarà la instal·lació d’emissora de ràdio, encara que estigui dotada de dispositiu de mans lliures, excepte en el supòsit de ser la corresponent per a la prestació de serveis d’una emissora de taxi a la qual es trobi adscrit. En aquest supòsit, s’ha de disposar de la corresponent autorització individual de telecomunicacions.
14. Conservar i mantenir tots els elements i característiques de quan va ser autoritzat i anar desproveït d’objectes o elements decoratius o personals innecessaris per al servei. La persona titular de la llicència ha d’atendre acuradament l’adequació, conservació i neteja de tots els elements i instal·lacions del vehicle.
15. Les portes han d’estar en tot moment practicables per permetre l’entrada i la sortida del vehicle.
16. Tenir el maleter o portaequipatges lliure i disponible per a la utilització per la persona usuària. Queda prohibit el muntatge i la utilització de la baca.
17. Els vehicles que no reuneixin les condicions de confortabilitat, conservació, neteja o seguretat exigides no poden prestar servei sense un reconeixement previ de l’Ajuntament de Sant Feliu de Guíxols que n’acrediti la reparació o esmena de la deficiència observada.
18. El color del taxi ha de ser blanc. Al centre geomètric d’ambdues portes davanteres i al capó posterior ha de col·locar el logotip fix distintiu de la ciutat aprovat per Decret d’Alcaldia.
19. Els vehicles no podran portar cap altre distintiu ni escut que els assenyalats al punt anterior, ni podran utilitzar escuts, dibuixos, anagrames i similars d’empreses, industries o marques comercials.
20. Anar proveïts dels distintius externs relatius als dies de descans obligatori, en cas que n’hi hagi, col·locats al capó posterior i altres característiques que fixi l’Ajuntament. El disseny d’aquests distintius s’ha d’aprovar per decret d’Alcaldia. També hauran d’anar proveïts amb els distintius interns, perfectament visibles pels usuaris, relatius a:

a. La placa amb les dades del número de llicència, la matrícula del vehicle i el nombre de places.

b. El quadre amb les tarifes urbanes vigents i l’extracte de drets i deures de les persones usuàries.

c. La identificació dels conductors mitjançant el seu permís en què haurà de figurar la seva fotografia actual, el número d’identificació fiscal i el número de la llicència.

**TÍTOL V: ELS CONDUCTORS DELS VEHICLES TAXI**

**Capítol I: Requisits per ser persona conductora**

**Article 20. Normes generals**

Els conductors queden sotmesos al compliment de les condicions següents:

1. Tenir el certificat habilitant expedit per la Generalitat de Catalunya.

2. Ser titular del permís de conducció corresponent vigent.

3.Tenir el permís municipal de conducció vigent lliurat per l'Ajuntament amb competència exclusiva.

4. No estar privat per resolució judicial del dret a conduir vehicles de motor ni ciclomotors.

5. No patir cap malaltia infectocontagiosa o impediment físic o psíquic que impossibiliti o dificulti el normal exercici de la conducció de taxi.

6. Tenir coneixement suficient de les llengües oficials a Catalunya.

**Article 21. Vestuari**

21.1. La vestimenta obligatòria pels conductors restarà a criteri personal, amb l’especificitat que les peces de roba siguin monocolors i de colors llisos.

21.2. Resten prohibides les indumentàries següents:

1. Sabates que no estiguin tancades, tipus xancletes o similars
2. Samarretes sense mànigues o amb propaganda, anagrames, dibuixos o publicitat de qualsevol tipus
3. Pantalons curts
4. Barrets, gorres o mocadors de cap o similars.

**Capítol II. El permís municipal de conducció de taxi**

**Article 22. Característiques del permís**

Els conductors han de disposar d’un permís municipal de conducció emès per l’Ajuntament de Sant Feliu de Guíxols. A aquest efecte, es lliurarà als conductors un permís municipal amb la informació següent:

1. Fotografia de la persona conductora.

2. Número de llicència que la persona conductora està autoritzada a conduir.

3. Nom, cognoms i número de document nacional d'identitat de la persona conductora.

4. Data d'inici i de finalització de vigència del permís municipal de conducció.

5. El permís municipal de conducció distingirà entre si la persona és titular de la llicència o només conductora.

La vigència d’aquest permís és de cinc anys.

Quan una persona conductora canviï de llicència de taxi ha de sol·licitar un nou permís que l’habiliti per conduir a la nova llicència.

**Article 23. Obtenció i renovació del permís**

L’obtenció del permís municipal de conducció de taxi cal que el sol·liciti conjuntament el titular de la llicència i el conductor pel qual es sol·licita a l'Ajuntament, i cal aportar la documentació següent:

1. Certificat habilitant per a la conducció del taxi expedit per la Generalitat de Catalunya.

2. Fotocòpia del DNI en vigor.

3. Fotocòpia del permís de conducció corresponent en vigor.

4.Certificat mèdic conforme la persona sol·licitant no pateix cap malaltia infectocontagiosa o impediment físic o psíquic que impossibiliti o dificulti el normal exercici de la professió de conductor de taxi.

5. Una fotografia recent.

6. Alta a la Seguretat Social com a persona conductora de la llicència corresponent o alta com a autònom.

7. Declaració de no portar a terme simultàniament d'altres treballs que afectin la seva capacitat física per a la conducció o que repercuteixin negativament sobre la seguretat vial.

8. Certificat de nivell B2 o equivalent de català i castellà.

9. Còpia de l’assegurança del vehicle, en la qual consti com a assegurada de forma nominativa la persona conductora.

**Article 24. Incapacitat temporal dels conductors**

En cas d’incapacitat temporal de la persona conductora d'una llicència, la persona titular de la llicència cal que presenti a l’Ajuntament la documentació següent:

1. Còpia del document d’incapacitat temporal a la Seguretat Social.
2. Entrega de l'original del permís municipal de conducció, o acreditació de la impossibilitat de retornar-lo.

**Article 25. Extinció del permís**

25.1. La vigència del permís municipal de conducció de taxi està subordinada al fet que es mantinguin els requisits exigits per obtenir-lo. L'Ajuntament, amb els informes previs o proves que, si escau i d’acord amb les circumstàncies del cas consideri oportuns, iniciarà el procediment d'extinció del permís municipal de conductor de taxi quan tingui coneixement de la desaparició d'algun dels requisits exigits.

25.2. L'acord d'iniciació té el contingut mínim següent:

1. Relació dels fets i circumstàncies que indueixen a apreciar, racionalment i fonamentadament, que manca algun dels requisits que es van exigir per obtenir-lo.

2. L’adopció, si cal, d'una mesura de suspensió cautelar i d'intervenció immediata del permís municipal.

3. Terminis i forma que disposa la persona titular del permís de conducció per acreditar el requisit o requisits exigits, amb l'advertència que l'Ajuntament pot dictar resolució motivada per extingir el permís municipal.

25.3. L'acord d'iniciació s’ha de comunicar a la persona titular del permís municipal i també al titular de la llicència si és una altra persona, per qualsevol mitjà que permeti tenir constància que l’ha rebut, i se li concedeix un termini de quinze dies per presentar aquells documents i al·legacions que estimi convenients a fi d'acreditar el compliment dels requisits exigits.

En cas d'acordar-se la suspensió cautelar del permís municipal, es posa en coneixement de la persona titular de la llicència de taxi l'inici del procediment.

25.4. Transcorregut el termini per acreditar el compliment dels requisits exigits, l'Ajuntament dicta resolució en els termes següents:

1. Si la persona interessada acredita el compliment dels requisits exigits, s'acorda el sobreseïment del procediment i l'aixecament, si escau, de la mesura de suspensió cautelar i intervenció del permís, i adquireix de nou eficàcia el permís municipal de conducció de taxi.

2. Si la persona interessada no acredita els requisits en els terminis exigits, l'Ajuntament dicta resolució motivada que declara l'extinció del permís municipal.

25.5. El termini màxim en què s'ha de dictar la resolució i la notificació del procediment és de sis mesos, a comptar des de la data de l'acord d'iniciació del procediment.

El termini per resoldre el procediment i notificar la resolució se suspèn en els casos i amb els límits que estableixi la normativa reguladora del procediment administratiu comú. En tot cas, quan s'hagi de requerir a la persona interessada l’esmena de deficiències i l'aportació de documents i altres elements de judici necessaris, se suspèn el procediment pel temps que transcorri entre la notificació del requeriment d'acreditació dels requisits i l’efectiu compliment pel destinatari, o, si no compleix, pel transcurs del termini concedit.

25.6. Transcorregut el termini màxim sense que s'hagi dictat i notificat la resolució es produirà la caducitat del procediment. La resolució que declari la caducitat ordenarà l'arxiu de les actuacions. El titular d'un permís municipal de conducció de taxi l'extinció del qual hagi estat declarada pot obtenir un nou permís acreditant els requisits establerts a l'article 22.

**TÍTOL VI: LES CONDICIONS DE PRESTACIÓ DEL SERVEI DE TAXI**

**Article 26. Inici de l'activitat**

La persona adquirent de la titularitat d'una llicència de taxi ha d'iniciar l'activitat en el termini màxim de seixanta dies naturals, comptats des de la data de notificació de l'autorització.

Si per causes de força major no es pot iniciar l'activitat en aquest termini, es pot atorgar una pròrroga, prèvia sol·licitud degudament justificada de la persona interessada que s'ha de presentar abans de vèncer l' esmentat termini.

Una vegada iniciada la prestació del servei, aquest no es pot deixar de prestar durant períodes superiors a trenta dies consecutius o seixanta d'alterns, sense causa justificada.

En tot cas, es considera causa justificada la interrupció del servei durant el temps en què la llicència es trobi en situació de suspensió temporal.

La falta de prestació del servei per terminis superiors als establerts en aquest article, sense haver-hi causa justificada, constitueix motiu de revocació de la llicència, d'acord amb allò establert en aquest reglament.

**Article 27. Garantia de prestació continuada del servei i règim general de descans**

27.1. La persona titular d’una llicència de taxi ha de garantir la prestació continuada del servei.

27.2. La resposta a les demandes telefòniques de servei s’haurà de fer de forma que entre la recepció de la trucada i la recollida de l’usuari dins del terme municipal no podran transcórrer més de 15 minuts.

27.3. L’Ajuntament establirà un torn de guàrdia permanent (24 hores) per atendre les demandes presencials i telefòniques de servei, amb horaris i torns diferenciats entre el dia i la nit, i entre els períodes de màxima afluència turística i la resta de l’any.

27.4. Cadascuna de les llicències de taxi pot prestar el servei sota el seu criteri, exceptuant les guàrdies obligatòries detallades pel quadrant del servei. Els taxistes que tinguin assignada una guàrdia hauran de prestar el servei de forma efectiva i presencial en les condicions fixades per l’Ajuntament per a les guàrdies, de tal manera que no podran atendre serveis concertats amb anterioritat, sinó els serveis requerits durant la guàrdia, tant de forma presencial com telefònica.

27.5. Cadascuna de les llicències de taxi pot prestar servei durant un màxim de 18 hores seguides sens perjudici de l’obligació de complir amb l’horari màxim de treball dels conductors. Cal adaptar el taxímetre a aquesta circumstància, de tal manera que transcorregudes 18 hores des del moment inicial de posada en marxa del taxímetre, aquest es pari automàticament, i no es pugui efectuar cap altre servei amb el vehicle fins al dia següent habilitat per prestar servei.

**Article 28. Prestació del servei**

1. S'entén per prestació del servei la disponibilitat per prestar-lo, tant si el vehicle està ocupat per passatgers com si no ho està.

2. Quan els taxis no estiguin ocupats per usuaris i estiguin disponibles per a la prestació del servei, en situació de lliure, han d'estar situats a les parades senyalades a aquest efecte.

3. El taxímetre ha d'estar sempre descobert i ubicat en el camp de visió natural dels usuaris situats en els seients posteriors.

4. A la nit els conductors han d'encendre els llums interiors per facilitar l'accés i el descens del vehicle, així com per facilitar el pagament de l'import del servei.

5. Els conductors que trobin objectes oblidats per usuaris a l'interior del taxi els hauran de lliurar el mateix dia o com a molt tard el dia hàbil següent a les dependències de la Policia Local.

6. Durant la prestació del servei, cap persona conductora pot portar auxiliars, ajudants o

companys.

7. L'inici de la prestació del servei pot ser a requeriment d’usuaris situats en les parades de taxi o fora d’aquestes parades, o a requeriment d’usuaris de forma concertada i sense mediació d'emissora de taxi o amb mediació d'emissora de taxi.

8. Quan una persona usuària faci un senyal per aturar un taxi en situació de lliure, la persona conductora haurà de parar el vehicle en el lloc apte més pròxim, vetllant per la seguretat de la persona usuària i de terceres persones, i per la mobilitat de la circulació.

9. Un cop els usuaris entrin al vehicle i indiqui la destinació, la persona conductora ha de posar el taxímetre en la posició de tarifa corresponent. Està prohibit fer cap tipus de servei sense tenir en funcionament l'aparell taxímetre.

10. Els conductors han de prestar el servei requerit seguint l'itinerari escollit pels usuaris sempre que es pugui realitzar sense incompliment de les normes de circulació. Si la persona usuària no estableix un itinerari, la persona conductora ha de fer el servei per l'itinerari previsiblement més curt, tenint en compte tant la distància com el temps estimat en la prestació del servei.

11. Els conductors han de respectar tots els drets dels usuaris, i amb l'adequada correcció, els ha de donar les instruccions necessàries per al compliment de les seves obligacions.

12. Durant la prestació del servei de taxi urbà està prohibit, tant per als conductors com per als usuaris, fumar a l'interior del vehicle.

13. Si iniciat el servei la persona conductora s’ha oblidat de posar en funcionament el taxímetre, l' import corresponent fins al moment d'advertir l’oblit anirà exclusivament a càrrec seu, encara que sigui en finalitzar la carrera, amb l'exclusió de l' import de baixada de bandera.

14. Els conductors han de parar el funcionament del taxímetre en cas que durant el servei es produeixi qualsevol accident o avaria del taxi que interrompi el servei. En cas d'impossibilitat de continuar el servei, els usuaris han de satisfer la quantitat que marqui el taxímetre fins al moment de l'accident o avaria, descomptant l' import de la baixada de bandera.

15. Quan els usuaris abandonin transitòriament el taxi i la persona conductora hagi d'esperar que torni, li pot demanar, a títol de garantia, l' import del recorregut efectuat més mitja hora d'espera, llevat que el temps previst sigui superior, cas en el qual es pot considerar desvinculada del servei.

**Article 29. Obligació de prestar el servei**

La persona conductora del taxi, en situació de lliure, que sigui requerida per prestar un servei no s'hi pot negar, excepte que concorri alguna de les causes següents:

1. Ser requerida per persones que aixequin sospita de finalitat il·lícita fonamentada; en aquest cas, la persona conductora podrà sol·licitar al demandant del servei la deguda identificació davant dels agents de l'autoritat.
2. Ser requerida per transportar un nombre de persones usuàries superior al de places autoritzades per al vehicle.
3. Que alguna de les persones demandants del servei es trobi en estat d'embriaguesa manifesta o sota els efectes d'estupefaents.
4. Que per la roba dels usuaris, la naturalesa o el caràcter dels paquets, equipatges, utensilis, animals, excepte gossos pigalls o cadires de rodes, es puguin deteriorar o causar danys a l'interior del vehicle, o no càpiguen en el vehicle o infringeixin les disposicions en vigor.
5. Ser requerida per prestar servei per vies intransitables, que ofereixin perill per a la seguretat de les persones viatgeres, tant de les usuàries com de la conductora del vehicle. La persona conductora del taxi que sigui requerida per prestar el servei per persones invidents, amb mobilitat reduïda o amb infants, no pot negar-se a prestar-lo pel fet d'anar acompanyat d'un gos pigall, portar cadira de rodes plegable o cadireta infantil, els quals seran, a més, transportats de forma gratuïta. Pel que fa a la resta d’animals de companyia, la persona conductora de taxi no està obligada a transportar-los.

En tot cas, la persona conductora ha de justificar la seva negativa a fer el transport davant d'un agent de l'autoritat, si és requerida per fer-ho per la persona demandant del servei.

**Article 30. Finalització de l'activitat**

En arribar al lloc de destinació, els conductors han de posar el taxímetre en situació de pagament i indicar als usuaris l' import del servei. En cas que els usuaris ho requereixin, se’ls hi ha de permetre comprovar l' import del servei. Està prohibit el cobrament de quanties diferents de les que marqui el taxímetre.

Els usuaris han de pagar l'import del servei en el moment en què finalitzi. Els conductors estan obligats a estendre, excepte renúncia expressa per part dels usuaris, un rebut per l' import del servei.

Així mateix, està obligada a proporcionar canvi de fins a vint euros. En cas que els usuaris només disposin d'un bitllet superior al que s'estableix de canvi obligatori i l'import de la carrera sigui inferior a la dita quantitat, els conductors ha de tornar a posar el taxímetre en marxa fins que els usuaris tornin amb el canvi i tenen dret a cobrar el nou marcatge del taxímetre, excloent-ne la baixada de bandera.

En cas que els conductors hagin d'abandonar el vehicle per obtenir moneda fraccionària d'una quantia inferior a aquest import, ha d'interrompre el taxímetre.

**Article 31. Suport a la implantació del vehicle sostenible**

Els taxis autoritzats que funcionin amb energies renovables podran posar un distintiu que els identifiqui, prèvia autorització municipal

**TÍTOL VII. ELS DRETS I DEURES DELS USUARIS**

**Article 32. Drets dels usuaris**

Els usuaris del servei de taxi tenen, a més dels drets de caràcter general reconeguts a la legislació de defensa de consumidors i usuaris, els següents:

1. Rebre el servei en condicions bàsiques d'igualtat, no discriminació, qualitat, seguretat i preferència dins del torn de sol·licitud.

2. Conèixer el número de la llicència i la informació sobre les tarifes aplicables al servei, documents que han d'estar situats en un lloc visible dins l'interior del vehicle.

3. Obtenir un rebut o factura en què constin el preu, la data, el número d'identificació fiscal de la persona titular de la llicència, el número de la llicència i la matrícula del vehicle, i que acrediti que s'ha satisfet el preu del servei.

4. Al transport de l'equipatge, col·locació en el maleter del vehicle i entrega a la finalització del servei, al peu del vehicle.

5. Escollir el recorregut que considerin més adequat o, en cas que aquest dret no s'exerceixi, que el servei es porti a terme per l'itinerari previsiblement més curt tenint en compte tant la distància com el temps estimat de prestació del servei.

6. Requerir que no es fumi dins del vehicle.

7. Rebre el servei amb vehicles que disposin de les condicions necessàries pel que fa a higiene i estat de conservació, tant exterior com interior.

8. Sol·licitar que s'abaixi o s'apagui el volum del receptor de la ràdio i altres aparells d'imatge i so que es trobin instal·lats a l'interior del vehicle, excepte el sistema de connexió per a l'emissora de taxi, respecte de la qual només es tindrà dret a demanar que s'abaixi el volum.

9. Accedir i baixar dels vehicles en les condicions necessàries de confort i seguretat. En aquest sentit, tenen dret a rebre l'ajuda de la persona conductora per pujar o baixar del vehicle les persones amb mobilitat reduïda o les persones que vagin acompanyades per infants, i a carregar els aparells que necessitin per al seu desplaçament, com ara cadira de rodes o cotxets de criatura.

10. Sol·licitar que s'encengui el llum interior dels vehicles quan sigui fosc, tant per accedir o baixar del vehicle com en el moment d'efectuar el pagament del servei.

11. Pujar o baixar del vehicle en llocs on quedi suficientment garantida la seguretat de les persones usuàries i de tercers, la correcta circulació i la integritat del vehicle.

12. Rebre canvi amb motiu del pagament del preu del servei d’acord amb a l' import fixat en aquest reglament.

13. En les parades de taxi, en el cas que el primer vehicle de la parada no reuneixi unes

condicions objectives com l'aire condicionat en el vehicle, l'estat de conservació i la neteja correctes, podrà escollir el següent vehicle amb el qual es desitja rebre el servei.

14. Transportar gratuïtament el gos pigall o altres gossos d'assistència a persones amb mobilitat reduïda.

15. Ser atès durant la prestació del servei amb l'adequada correcció per part de la persona conductora.

16. Formular les reclamacions que estimi convenients en relació amb la prestació del servei.

17. Obrir i tancar les finestres del darrere i requerir l'obertura o tancament dels sistemes de climatització dels quals els vehicles estiguin proveïts. Fins i tot baixar del vehicle, sense cost per a la persona usuària, si en requerir la posada en marxa del sistema d'aire condicionat o de climatització, a l' inici del servei, aquest no funciona.

18. Expressar-se en les comunicacions amb la persona conductora en qualssevol de les llengües oficials en l'àmbit d'aplicació d'aquest reglament.

**Article 33. Deures dels usuaris**

Es consideren obligacions dels usuaris del servei de taxi les següents:

1. Pagar el preu del servei segons el règim de tarifes establert.

2. Tenir un comportament correcte durant el servei, sense interferir en la conducció del vehicle i sense fer actuacions que puguin ésser considerades molestes o ofensives o que puguin implicar perill tant per al mateix vehicle que presta el servei com per als ocupants i la resta de vehicles o usuaris de la via pública.

3. Utilitzar correctament els elements del vehicle i no manipular-los ni causar-hi cap deteriorament, incloent la prohibició de menjar o beure a l'interior del vehicle sense autorització prèvia de la persona conductora.

4. No introduir en el vehicle cap objecte o material que pugui afectar-ne la seguretat o el

correcte estat.

5. Respectar les instruccions dels conductors durant el servei, sempre que no resultin vulnerats cap dels drets reconeguts a l'article anterior.

6. Comunicar la destinació del servei a l' inici, en la forma més precisa possible.

7. No sol·licitar l'accés o la baixada del vehicle en llocs on no estigui garantida la seguretat.

8. Respectar la prohibició de no fumar al vehicle.

9. Permetre de col·locar l'equipatge o embalums que porti a l'espai del vehicle destinat a aquest efecte.

**TÍTOL VIII. LA PUBLICITAT**

**Article 34. Autorització d’inserció de publicitat**

Està prohibida la col·locació de qualsevol anunci, indicació o pintura diferents dels autoritzats expressament en aquest reglament.

**Article 35. Retirada de la publicitat**

Tot vehicle que porti una publicitat que no s'ajusti a la memòria presentada ha de recuperar la imatge prevista en el reglament regulador del servei, i retirar la publicitat del vehicle i pot ser objecte de la sanció que correspongui.

**TÍTOL IX: EL RÈGIM ECONÒMIC**

**Article 36. Les tarifes**

La prestació del servei de taxi urbà està subjecta a tarifes, que són conjuntes per als municipis de Sant Feliu de Guíxols i els municipis amb els quals es signi conveni de col·laboració.

Els titulars i els conductors de les llicències estan obligats a cobrar exactament l' import del taxímetre i els suplements autoritzats, i els usuaris estan obligats a abonar la suma dels dos conceptes.

Està prohibit:

1. Negociar preus al marge de les tarifes oficials.

2. Oferir o abonar cap quantitat econòmica a qualsevol persona, establiment o entitat, amb la finalitat d'obtenir un tracte de favor o una situació de monopoli, a l'hora d'optar a la distribució de qualsevol tipus de servei.

Correspon a l'Ajuntament l'aprovació del règim i l'estructura de les tarifes aplicables als serveis urbans de taxi, sense perjudici que la Comissió de Preus de Catalunya les autoritzi.

Els taxímetres marcaran únicament les tarifes vigents aprovades pels serveis de taxi. Els elements de les tarifes seran la baixada de bandera, la tarifa quilomètrica, la tarifa horària i els suplements autoritzats en les tarifes vigents.

Els serveis de taxi es fan, per regla general, mitjançant la contractació global de la capacitat total del vehicle. No obstant això, d'acord amb l'article 21 de la Llei 19/2003, de 4 de juliol, del taxi, prèvia consulta de la Comissió de seguiment, l'Ajuntament facilitarà que el sector participi en projectes de taxi compartit i pagament individual per plaça d'àmbit local i comarcal.

**TÍTOL X: LA INSPECCIÓ I EL RÈGIM SANCIONADOR**

**Article 37. Exercici de l'activitat inspectora**

La vigilància i control del servei de taxi en l'àmbit d'aquest reglament correspon als serveis d'inspecció i als agents municipals, i es pot portar a terme d'ofici o a instància de part. Les persones que duguin a terme aquestes funcions d'inspecció i control poden fer les proves, investigacions o exàmens que siguin necessaris per cerciorar-se de l'observança de les disposicions legals vigents en matèria de servei de taxi.

Les actes aixecades pels serveis d'inspecció han de reflectir amb claredat les circumstàncies dels fets o les activitats que puguin ser constitutius d'infracció, les dades personals del presumpte infractor i la persona inspeccionada, i la conformitat o disconformitat motivada dels interessats, així com les disposicions que es considerin infringides.

Els fets constatats en les actes aixecades pel personal de la inspecció tenen valor probatori i gaudeixen de la presumpció de veracitat, sense perjudici de les proves que puguin aportar les persones interessades en la defensa dels drets o interessos respectius.

**Article 38. Subjectes infractors**

La responsabilitat administrativa per les infraccions de les normes reguladores dels serveis de taxi correspon, d'acord amb l'article 37 de la Llei del taxi, als subjectes següents:

1. La persona física o jurídica titular de la llicència o l'autorització, en el cas de les infraccions comeses en els serveis de taxi emparats per la llicència o l'autorització preceptiva.

2. La persona que té atribuïda la facultat d'ús del vehicle, a títol de propietat, de lloguer, d'arrendament financer, rènting o qualsevol altra forma admesa per la normativa vigent, en el cas de les infraccions comeses en els serveis de taxi efectuats sense la llicència o l'autorització pertinent.

3. La persona física o jurídica que empri la llicència o l'autorització d'altri i la persona a nom de la qual s'hagi expedit la llicència o l'autorització, llevat que aquesta darrera demostri que no hi ha donat el consentiment, en el cas de les infraccions comeses en serveis de taxi a l'empara de llicències o autoritzacions expedides a nom d'altres persones.

4. La persona física o jurídica a qui vagi destinat el precepte infringit o a qui les normes

corresponents atribueixin específicament la responsabilitat. La responsabilitat administrativa s'ha d'exigir a les persones a què fan referència els apartats anteriors, sens perjudici que aquestes persones puguin exercir les accions que siguin procedents contra les persones a les quals siguin imputables materialment les infraccions.

**Article 39. Infraccions**

Constitueixen infraccions administratives les accions i omissions establertes per la Llei 19/2003, de 4 de juliol, del taxi, i les normes de desenvolupament d'aquesta llei, així com les que s'especifiquen en els articles 39, 40 i 41 d’aquest reglament, ja sigui a títol de dol, culpa o simple negligència.

Les infraccions regulades en el present reglament es classifiquen en lleus, greus i molt greus.

En cas de coincidència entre les infraccions previstes en la 19/2003, de 4 de juliol, del taxi i les previstes en aquest reglament, s’aplicaran amb preferència les primeres.

**Article 40. Infraccions lleus**

Es consideren infraccions lleus:

1. No respectar els drets dels usuaris establerts per aquest reglament, excepte que aquest

incompliment pugui ser qualificat de greu o molt greu.

2. No proporcionar als usuaris el canvi de moneda en els límits determinats al present

reglament.

3. No portar el vehicle retolat correctament amb l’anagrama oficial de Sant Feliu de Guíxols i els altres elements d’acord a aquest reglament.

4. Incomplir les prescripcions relatives a l'exhibició de publicitat en els vehicles o portar altra tipus de publicitat en el vehicle.

5. No acceptar que els usuaris facin ús indistintament de les llengües catalana o castellana en les indicacions per a la necessària prestació del servei.

6. No respectar la prohibició de fumar en el vehicle.

7. La manca de netedat, higiene o bon estat del vehicle, així com la manca d'higiene personal dels conductors.

8. Prestar servei amb una indumentària o calçat inadequat, d’acord a allò establert en aquest Reglament.

9. Qualsevol de les infraccions a què fan referència els articles 41 i 42 quan la naturalesa, l'ocasió o les circumstàncies dels fets aconsellin no qualificar-les de greus o molt greus.

10. L’ incompliment per part de la persona conductora d’allò establert als articles 27 i 28 d’aquest reglament, no havent estat les actuacions efectuades tipificades com a greus o molt greus.

**Article 41. Infraccions greus**

Es considera infracció greu el fet d'incomplir les condicions essencials de la llicència o les condicions de prestació del servei de taxi en els termes recollits en aquest reglament, i que no estiguin tipificades expressament com a molt greus. S'inclou en aquest apartat:

1. Prestar servei de taxi amb vehicles que incompleixin les condicions recollides al present reglament, o que no disposin dels precintes corresponents.

2. Prestar servei amb la ITV del vehicle caducada.

3. Prestar servei amb el permís de conduir caducat.

4. Prestar servei amb el permís municipal de conducció caducat, o sense disposar d'aquest permís.

5. No tenir dins el vehicle un exemplar dels quadres de tarifes vigents i la resta de documentació i distintius que siguin exigibles.

6. Canviar sense autorització els distintius fixats en el vehicle, o bé fixar uns distintius no admesos per aquest reglament.

7. Posar en funcionament el taxímetre abans de la concertació del servei, excepte que es tracti d'un servei contractat mitjançant emissora de taxi i amb tarifes o suplements aprovats. S’inclou en aquest apartat estar-se a la parada amb el taxímetre en funcionament.

8. Prestar serveis per trajectes o itineraris innecessaris o inadequats, lesius econòmicament pels interessos de les persones usuàries o sense fer cas de les seves indicacions sense causa justificada.

9. No atendre la recollida de l’usuari en el termini màxim de 15 minuts, des de la trucada telefònica, d’acord amb el que estableix l’article 27.2.

10. No respectar el torn de parades.

11. Abandonar el vehicle a la parada.

12. Simular atendre un servei, però no anar al lloc o domicili pel qual ha estat requerit.

13. Adscriure conductors a la llicència sense posar-ho en coneixement de l'Ajuntament.

14. Promoure discussions entre conductors i usuaris, inspectors del servei o agents de l'autoritat, o tractar-los amb desconsideració.

15. Prestar el servei en dies de descans setmanal.

16. Negativa a prestar el servei quan no hi hagi cap causa objectiva que ho impedeixi.

17. La comissió de tres infraccions lleus imposades per resolució ferma en via administrativa en el termini de dos anys.

18. Qualssevol de les infraccions previstes als articles 40 i 42 quan, per la seva naturalesa o per raó de les circumstàncies no hagi de ser qualificada com a lleu o molt greu.

**Article 42. Infraccions molt greus**

Es consideren infraccions molt greus:

1. Incomplir les obligacions de prestació continuada del servei imposades en aquest reglament.

2. El pagament de comissions irregulars, quan aquests fets siguin imputables a l'actuació de la persona titular de la llicència o autorització, o al personal que en depengui.

3. Prestar serveis de taxi amb vehicles diferents als adscrits a les llicències, excepte en el cas previst a l'article 18 d’aquest reglament.

4. Prestar servei sense l'assegurança obligatòria del vehicle vigent o, si fos el cas, sense que la pòlissa cobreixi totes les persones que disposin del permís municipal de conducció.

5. La comissió de dues infraccions greus imposades per resolució ferma en via administrativa en el termini de dos anys.

**Article 43. Sancions**

S’aplicaran amb preferència les sancions previstes en la Llei del taxi per sobre de les previstes en aquest reglament.

Les infraccions previstes al present reglament seran sancionades amb:

- Infraccions lleus: seran sancionades amb un advertiment o una multa de fins a 250 euros.

- Infraccions greus: seran sancionades amb una multa de 251 a 1.250 euros.

- Infraccions molt greus: seran sancionades amb una multa de 1.251 a 2.500 euros, o amb la retirada definitiva de la llicència.

La quantia de la sanció interposada es graduarà tenint en compte el dany o perjudici causat, la intencionalitat i la reincidència. Es considera circumstància atenuant haver esmentat la infracció a requeriment de l’administració.

**Article 44. Procediment sancionador**

El procediment sancionador serà l’establert a la Llei 19/2003, de 4 de juliol, del taxi.

**DISPOSICIONS TRANSITÒRIES**

Pel que fa a l’obligatorietat d’adaptació del taxímetre a un màxim de 18 hores seguides de funcionament, aquesta adaptació ha d’estar feta en el moment d’efectuar la primera revisió de la ITV al taxi una vegada aprovat aquest reglament.

**DISPOSICIÓ DEROGATÒRIA**

En el moment d'entrada en vigor d'aquest reglament quedarà expressament derogada l’Ordenança municipal reguladora del servei de taxi publicada al BOP de Girona, núm. 96 de data 19 de maig de 2006, i que va ser aprovada pel Ple municipal en data 27 d’abril de 2006, i la resta de normativa municipal que contradigui aquest reglament.

**DISPOSICIÓ FINAL**

**Entrada en vigor**

El present reglament entrarà en vigor transcorreguts quinze dies d'haver-se publicat al Butlletí Oficial de la Província de Girona l'acord de l’aprovació definitiva amb el text íntegre de la norma.